S-163/2008

Mál þetta, sem þingfest var og dómtekið 26. nóvember sl., er höfðað af lögreglustjóranum á Blönduósi á hendur G-kk-þgf F-kk-þgf S-kk-þgf, fæddum 12. ágúst 1980, Lækjarseli 13, Reykjavík, „fyrir eftirtalin brot gegn umferðarlögum og lögum um ávana og fíkniefni:

I

Fyrir umferðarlagabrot með því að hafa sunnudaginn 11. maí 2008, um kl. 15:55, ekið bifreiðinni AVB46, suður eftir Norðurlandsvegi, til móts við afleggjara að Fitjárdal í Húnaþingi vestra, með allt að 108 km hraða á klukkustund að teknu tilliti til vikmarka, á stað þar sem leyfður hámarkshraði er 90 km á klukkustund, sviptur ökurétti og óhæfur til að stjórna bifreiðinni örugglega vegna áhrifa amfetamíns (Amfetamín í blóði mældist 535 ng/ml).

Telst þetta varða við 2. mgr. 37. gr., 1., sbr. 2. mgr. 45. gr. a og 1. mgr. 48. gr. umferðarlaga nr. 50/1987, allt sbr. 1. mgr. 100. gr. nefndra umferðarlaga, sbr. lög nr. 66/2006 og lög nr. 24/2007.

II

Fyrir fíkniefnalagabrot með því að hafa á ofangreindum stað og tíma, haft í vörslum sínum 72,11 grömm af kókaíni og 73,79 grömm af amfetamíni sem þykir hafa verið ætlað til söludreifingar hér á landi í hagnaðarskyni en efnin fundust við leit í bifreiðinni AVB46.

Telst þetta varða við 2. gr., sbr. 5. gr. og 6. gr., laga um ávana- og fíkniefni nr. 65/1974, sbr. lög nr. 13/1985, lög nr. 10/1997, lög nr. 82/1998 og lög nr. 68/2001, og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar og til sviptingar ökuréttar samkvæmt 101. og 102. gr. umferðarlaga nr. 50/1987, sbr. lög nr. 44/1993, lög nr. 57/1997, lög nr. 23/1998, lög nr. 132/2003 og lög nr. 66/2006. Þá er þess krafist að ákærða verði gert að sæta upptöku á framangreindum fíkniefnum, sem lagt var hald á skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, með síðari breytingum.“

Ákærði sótti ekki þing, þrátt fyrir lögmæta boðun, þegar málið var þingfest hinn 5. nóvember sl. Í framhaldi af því þinghaldi var ákveðið að gefa út handtökuskipun. Ákærði var færður fyrir dóm af lögreglu hinn 26. nóvember og játaði þá skýlaust háttsemi þá sem honum er í ákæru gefin að sök. Með játningu ákærða, sem er í samræmi við gögn málsins, telst sekt ákærða fyllilega sönnuð en háttsemi hans er réttilega færð til refsiákvæða í ákæru.

Ákærði á samkvæmt sakavottorði að baki sakaferil sem nær aftur til ársins 1997. Frá því ári hefur hann hlotið 14 refsidóma, tvisvar sinnum gengist undir viðurlög með lögreglustjórasátt og einu sinni fyrir dómi, vegna brota gegn almennum hegningarlögum, umferðarlögum og lögum um ávana- og fíkniefni. Þeir dómar sem helst skipta máli við ákvörðun refsingar í þessu máli eru eftirfarandi: Dómur frá 17. febrúar 2006, en þá var ákærði dæmdur í þriggja mánaða fangelsi skilorðsbundið til þriggja ára fyrir brot gegn almennum hegningarlögum. Hinn 26. október 2007 var ákærði dæmdur til greiðslu 250.000 króna sektar og sviptur ökurétti í 12 mánuði fyrir of hraðan akstur, akstur undir áhrifum fíkniefna og fyrir að aka án þess að hafa ökuskírteini meðferðis. Í dóminum er þess getið að ákærði hafi rofið skilorð dómsins frá 17. febrúar 2006 en eftir atvikum þótti rétt að láta hann haldast. Hinn 30. júní á þessu ári var ákærði dæmdur til 260.000 króna sektar og sviptur ökurétti í 12 mánuði frá 15. nóvember 2008 fyrir ölvunarakstur, fyrir að aka tvisvar sviptur ökurétti, og fyrir brot gegn 3. mgr. 71. gr. umferðarlaga. Í dóminum er tekið fram að ákærði hafi öðru sinni rofið skilorð dómsins frá 17. febrúar 2006 en rétt þótti að láta hann haldast.

Af því sem að framan er rakið má ráða að ákærði hefur, með broti því sem hann er nú sakfelldur fyrir, í þriðja sinn rofið skilorð dómsins frá 17. febrúar 2006. Ber því með vísan til 60. gr. almennra hegningarlaga að taka hann upp og dæma bæði málin í einu lagi og tiltaka refsingu eftir reglum 77. gr. almennra hegningarlaga. Þá ber að gæta að því að brot ákærða var framið áður en dómurinn frá 30. júní á þessu ári var kveðinn upp. Ber að því leyti að dæma ákærða hegningarauka eftir ákvæðum 78. gr. nefndra hegningarlaga. Ákærði hefur nú verið sakfelldur fyrir að hafa haft í vörslum sínum allnokkurt magn fíkniefna sem hann ætlaði til sölu. Þá var hann undir verulegum áhrifum amfetamíns við akstur bifreiðar sem hann ók, sviptur ökurétti, hraðar en heimilt var. Að öllu þessu virtu og að teknu tilliti til skýlausrar játningar ákærða þykir refsing hans hæfilega ákveðin fangelsi í átta mánuði. Ekki þykir fært að skilorðsbinda refsinguna. Fallast ber á kröfu ákæruvalds um að ákærði skuli sviptur ökurétti. Að framan er rakið að ákærði var í júní á þessu ári sakfelldur fyrir ölvunarakstur og í október 2006 var hann sakfelldur fyrir að aka undir áhrifum fíkniefna. Ítrekunaráhrif voru þó ekki á milli þessara brota. Að teknu tilliti til þessa og magns fíkniefna í blóði ákærða þykir rétt, og með vísan til 6. mgr. 102. gr. umferðarlaga, að svipta ákærða ökurétti í fjögur ár frá 15. nóvember 2009 að telja en þá rennur út ökuréttarsviptingin sem honum var gerð með nefndum dómi frá 30. júní á þessu ári.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjali ber að gera upptæk fíkniefni, svo sem í dómsorði greinir.

Með hliðsjón af niðurstöðu málsins ber að dæma ákærða til greiðslu alls sakarkostnaðar sem nemur samkvæmt yfirliti rannsóknara 217.075 krónum en enginn sakarkostnaður hlaust af meðferð málsins fyrir dóminum. Af hálfu ákæruvaldsins sótti málið B-kk-nf H-kk-nf, fulltrúi lögreglustjórans á Blönduósi.

H-kk-nf H-kk-nf dómstjóri kveður upp dóm þennan.

DÓMSORÐ

Ákærði, G-kk-nf F-kk-nf S-kk-nf, sæti fangelsi í átta mánuði.

Ákærði er sviptur ökurétti í fjögur ár frá 15. nóvember 2009.

Ákærði greiði sakarkostnað að fjárhæð 217.075 krónur.

Upptæk eru gerð 72,11 grömm af kókaíni og 73,79 grömm af amfetamíni sem haldlögð voru við rannsókn málsins.

H-kk-nf H-kk-nf